SKRIFTLIG FORESPØRGSEL P-2561/00

af Theodorus Bouwman (Verts/ALE) til Kommissionen

(25. juli 2000)

Om: Følgerne for miljøet af en vækst i godstransporten via elektronisk handel

For nylig offentliggjorde den nederlandske erhvervsvirksomhedsorganisation for vejgodstransport (Transport en Logistiek Nederland) beretningen Ny vin i gamle fade. Af undersøgelser fremgår det, at den elektroniske handel vil medføre en ekstra vækst på 17 % i godstransporten i Nederlandene i 2005. Denne vækst kommer oven i den allerede forventede vækst på 21 %, og den skyldes først og fremmest den tiltagende brug af varevogne og minibusser i stedet for store lastbiler.

1. Har Kommissionen kendskab til ovenstående undersøgelser? Har Kommissionen undersøgt følgerne af den elektroniske handel for godstransporten på europæisk plan?

2. Mener Kommissionen også, at den forventede ekstra vækst i vejtransporten (mere støj, luftforurening, klimaændringer) som følge af den elektroniske handel ikke er forenelig med en stræben efter en (på miljøområdet) bæredygtig transportsektor i Den Europæiske Union? Dette bør også ses på baggrund af, at andelen af varevogne, der forurener miljøet relativt mere, vokser.

3. I Nederlandene fører myndighederne en politik, der tager sigte på at begrænse transporten. Er Kommissionens politik, der tager sigte på at fremme og tilskynde til elektronisk handel, ikke i modstrid med den nederlandske politik?

4. Har Kommissionen til hensigt at tage initiativ til at mindske spændingerne mellem målsætningerne i forbindelse med den elektroniske handel på den ene side og foranstaltningerne til at begrænse transporten på den anden side?

5. I bekræftende fald, hvornår kan man forvente, at Kommissionen fremsætter forslag herom?

Svar afgivet på Kommissionens vegne af Loyola de Palacio

(26. september 2000)

Kommissionen er bekendt med den undersøgelse, som det ærede medlem omtaler, samt en række andre undersøgelser inden for samme emne. Desværre giver undersøgelserne ikke noget sammenhængende billede af fremtiden. Kommissionen støtter forskning via det femte rammeprogram. Der foreligger allerede nogle resultater fra det fjerde rammeprogram, som peger på muligheden for en øget logistisk effektivitet og en nedbringelse af miljøbelastningen.

Der udvikles også nye leveringsmetoder for nethandel, som f.eks. opsamlingssteder, hvilket vil medføre en forbedret logistisk effektivitet. Generelt vil en bedre logistisk styring også føre til en udvikling henimod fælles levering af varer fra forskellige kilder og dermed reducere de logistiske omkostninger. Desuden vil omstillingen hen imod immaterielle goder (som kan leveres direkte online) også begrænse behovet for fysisk transport.

Skønt e-handel nu er ved at blive en anerkendt handelsmetode, er der stadig tale om et tidligt udviklingsstade. Det er muligt, at e-handel kan medføre øget brug af lette erhvervskøretøjer, men hvis tendensen hen imod fællesleverancer øges, bliver det måske ikke tilfældet. Hvis man ser på e-handel i bred sammenhæng med hele e-udviklingen inden for erhvervslivet, er der endnu megen usikkerhed om, hvilke fordele og ulemper en vækst i transporten indebærer.

Kommissionen følger udviklingen inden for e-handel, både hvad angår transport- og erhvervsaspekter. På nuværende tidspunkt kan Kommissionen dog ikke drage nogen konklusioner om e-handlens fremtidige virkning på transport.

Kommissionen er ved at forberede en hvidbog om en fælles transportpolitik, som behandler disse emner i sammenhæng med en gennemgang af transportpolitikken generelt.